Birkir Bjarnason, fyrirliði íslenska karlalandsliðsins í knattspyrnu, telur að landsliðið eigi góða möguleika á að vinna Liechtenstein í kvöld þrátt fyrir að það vanti marga reynda leikmenn í hópinn.
Liðin mætast á Laugardalsvelli í kvöld klukkan 18:45 en Ísland vann síðustu viðureign liðanna 4-1 og Birkir segir að liðið muni sitt besta til að ná í þrjú stig. Þrír leikmenn sem spiluðu í leiknum gegn Armeníu á föstudag verða í banni í kvöld vegna gulra spjalda, þeir Birkir Már Sævarsson, Ari Freyr Skúlason og markaskorari föstudagsins, Ísak Bergmann Jóhannesson. Þá hefur Guðlaugur Victor Pálsson dregið sig úr hópnum og haldið aftur til félagsliðs síns Schalke í Þýskalandi.
Heil umferð fór fram í efstu deild kvenna í körfubolta í gærkvöld. Í Keflavík mættust Keflavík og Haukar. Liðin skiptust á að hafa forystuna en Haukar voru betra liðið á lokamínútum leiksins og tryggðu sér að lokum 70-63 sigur. Nýliðar Grindavíkur unnu sinn fyrsta leik í efstu deild þegar liðið hafði betur gegn Breiðablik 83-69. Valur vann svo öruggan sigur á Skallagrím í Borgarnesi 92-70 og Njarðvík vann Fjölni 71-61.
Í seinni leik kvöldsins í úrvalsdeild karla í handknattleik í gærkvöld hafði Afturelding svo betur gegn Selfossi. Liðin skiptust á að vera með forystuna allan fyrri hálfleikinn og staðan var hnífjöfn í hálfleik, 14-14. Mosfellingar byrjuðu seinni hálfleikinn betur, létu forystuna aldrei af hendi og unnu að lokum tveggja marka sigur, 26-24.
Og Frakkland er Þjóðadeildarmeistari árið 2021 eftir sigur á Spánverjum í úrslitaleiknum. 0-0 var í hálfleik. Mikel Oyarzabal kom Spánverjum yfir á 64. mínútu en Karim Benzema jafnaði tveimur mínútum síðar. Á 80. mínútu skoraði Kylian Mbappe svo fyrir Frakka og þrátt fyrir mótmæli Spánverja vegna meintrar rangstöðu stóð markið og 2-1 urðu lokatölur.